**ZAPISNIK**

1. seje **SVETA ZAVODA** Vrtca Tržič, ki je bila v sredo, 20. 11. 2024, ob 17.30 v zbornici enote Palček Vrtca Tržič.

Prisotni člani sveta zavoda:

Viktor Kirn – predstavnik občine ustanoviteljice, Eva Truden – predstavnica občine ustanoviteljice, Drago Zadnikar – predstavnik občine ustanoviteljice, Monika Celar – predstavnica zaposlenih Vrtca Tržič, Saša Pintar – predstavnica zaposlenih Vrtca Tržič, Rebeka Peharc – predstavnica zaposlenih Vrtca Tržič, Marija Osterman – predstavnica zaposlenih Vrtca Tržič, Katja Smolej – predstavnica zaposlenih Vrtca Tržič, David Špehar – predstavnik staršev, Nina Štucin – predstavnica staršev, Jana Podlipnik – predstavnica staršev.

Drugi prisotni:

Tatjana Blaži – ravnateljica Vrtca Tržič, Mojca Janc – pomočnica ravnateljice Vrtca Tržič, Andreja Pogačnik – pomočnica ravnateljice Vrtca Tržič, Marija Sušnik Brovč – predsednica sindikata Vrtca Tržič, Katarina Vujinović, tajnica VIZ Vrtca Tržič, zapisnikarica.

Dnevni red:

1. Poročilo o rezultatu volitev članov sveta zavoda – predstavnikov zaposlenih vrtca ter predstavnikov staršev (Katarina Vujinović).

2. Razrešitev dosedanjih članov sveta in konstituiranje novega Sveta zavoda in volitev predsednika in namestnika Sveta Zavoda Vrtca Tržič (Tatjana Blaži).

3. Pregled zadnjega zapisnika in realizacija sklepov 1. redne seje in korespondenčnih sej (Tatjana Blaži).

4. Potrditev Letnega delovnega načrta Vrtca Tržič za šolsko leto 2024/2025 (Tatjana Blaži).

5. Seznanitev z novo ceno vrtca (Tatjana Blaži).

6. Pobude, predlogi, vprašanja.

Ravnateljica je pozdravila vse prisotne, ugotovljena je bila sklepčnost in potrjen predlagani dnevni red.

Ad.1

Katarina Vujinović, predsednica Volilne Komisije Vrtca Tržič, je predstavila rezultate volitev članov sveta zavoda – predstavnikov staršev in predstavnikov zaposlenih:

- Predlagani člani Sveta zavoda Vrtca Tržič – predstavniki staršev za mandat od novembra 2024 do novembra 2028 oz. do izpisa otroka iz vrtca so David Špehar (predstavnik staršev enote Križe), Nina Štucin (predstavnica staršev enote Deteljica), Jana Podlipnik (predstavnica staršev enote Palček).

- Predlagane članice Sveta zavoda Vrtca Tržič – predstavnice vrtca, za mandat od novembra 2024 do novembra 2028 so Monika Celar, Marija Osterman, Rebeka Peharc, Saša Pintar in Katja Smolej.

Ad.2

Ravnateljica je predlagala razrešitev članov prejšnjega mandata in potrditev mandatov članov

za novo mandatno obdobje.

Predlagani predstavniki ustanovitelja za novo mandatno obdobja so Viktor Kirn, Eva Truden in Drago Zadnikar. Predlagani predstavniki staršev za novo mandatno obdobje so David Špehar, Nina Štucin in Jana Podlipnik. Predlagani predstavniki zaposlenih za novo mandatno obdobje so Monika Celar, Saša Pintar, Rebeka Peharc, Marija Osterman in Katja Smolej.

**Sklep 1:** Svet zavoda Vrtca Tržič je razrešil člane prejšnjega mandata in potrdil mandate članom za novo mandatno obdobje. To so Viktor Kirn, Eva Truden, Drago Zadnikar, David Špehar, Nina Štucin, Jana Podlipnik, Monika Celar, Saša Pintar, Rebeka Peharc, Marija Osterman in Katja Smolej.

Ravnateljica je pozvala člane k podajanju predlogov za predsednika/predsednico Sveta zavoda Vrtca Tržič.

Za predsednika sveta zavoda sta bila podana dva predloga: Drago Zadnikar in David Špehar. Oba kandidata sta ustno soglašala s kandidaturo.

1. Predlog - Drago Zadnikar je prejel 4 glasove,

2. Predlog - David Špehar je prejel 7 glasov.

**Sklep 3:** Predsednik Sveta zavoda Vrtca Tržič za novo mandatno obdobje je David Špehar, predstavnik staršev Vrtca Tržič.

Ravnateljica je pozvala člane k podajanju predlogov za namestnika predsednika Sveta zavoda Vrtca Tržič. Podan je bil predlog – Drago Zadnikar.

Kandidat je ustno soglašal s kandidaturo. Predlog je bil soglasno potrjen.

**Sklep 4:** Namestnik predsednika Sveta zavoda Vrtca Tržič za novo mandatno obdobje je Drago Zadnikar, predstavnik občine ustanoviteljice.

Ad. 3

Ravnateljica je povedala, da je potrebno preklicati sklepe 1. redne seje prejšnjega sveta in potrditi sklepe prve, druge in tretje korespondenčne seje. Glasovanje bo javno z dvigom rok.

**Sklep 5:** Sklepi 1. redne seje Sveta zavoda Vrtca Tržič se prekličejo.

**Sklep 6:** Sklep 1. korespondenčne Sveta zavoda Vrtca Tržič o spremembi Pravilnika o notranji organizaciji in sistemizaciji delovnih mest v Vrtcu Tržič se soglasno potrdi.

**Sklep 7:** Sklep 2. korespondenčne Sveta zavoda Vrtca Tržič o razveljavitvi volitev članov – predstavnikov zaposlenih in predstavnikov staršev v Svet zavoda Vrtca Tržič se soglasno potrdi.

**Sklep 8:** Sklep 3. korespondenčne seje Sveta zavoda Vrtca Tržič o razpisu volitev članov – predstavnikov zaposlenih v Svet zavoda Vrtca Tržič in imenovanju volilne komisije se soglasno potrdi.

Ad. 4

G. Drago Zadnikar je opomnil ravnateljico, da naj bi sejo v nadaljevanju vodil predsednik sveta zavoda David Špehar, ki je besedo predal ravnateljici.

Ravnateljica je povedala, da smo šolsko leto 2024/2025 pričeli z delom v 32 oddelkih na devetih lokacijah. V nekaj oddelkih v starostni skupini od 1 do 3 leta so še vedno prosta mesta, ki pa se bodo napolnila do meseca decembra. Predvidoma v mesecu januarju pa bomo odprli 33. oddelek v starostni skupini od 1 do 3 leta v enoti Deteljica in tako bodo sprejeti vsi vpisani otroci. Na kadrovskem področju je prišlo do nekaj sprememb. Pomočnico ravnateljice Andrejo Gimpelj Kovačič je zamenjala Andreja Pogačnik, ki je prej delovala kot vzgojiteljica in organizacijska vodja enote Deteljica. Na njeno mesto vodje je stopila vzgojiteljica Ana Tadl. Poleg tega smo, s soglasjem občine, zaposlili še eno svetovalno delavko. Ravnateljica je povedala, da smo v zadnjem času prejeli več odpovedi. Kljub temu uspešno zapolnjujemo kadrovske vrzeli preko razpisov in pridobivamo kakovosten kader. Zaradi specifičnih okoliščin posameznih strokovnih delavcev je več prilagajanj in kombinacij, saj nekateri delajo s skrajšanim ali polovičnim delovnim časom oz. imajo omejitve pri delu zaradi zdravstvenih razlogov. Z veliko truda vsakodnevno premagujemo te izzive. Povečalo se je tudi število pomočnic vzgojiteljic, ki se odločajo za nadaljevanje izobraževanja s študijem, zato pričakujemo večjo kadrovsko zasedbo vzgojiteljic v prihodnosti. Ravnateljica je izpostavila, da se v prihodnjih letih pričakuje približno 15 upokojitev, pri čemer bo večina predstavnikov strokovnega kadra. V tem šolskem letu se bodo nadaljevali načrtovani projekti, izobraževanja bodo potekala načrtovano. Še naprej bomo usmerjeni v gozdno pedagogiko in v vsebine v povezavi z rdečo nitjo »V vrtcu se počutim dobro«. Želimo si, da se v Vrtcu Tržič počutijo dobro vsi, ne le otroci, ampak tudi starši in zaposleni. Po uvajalnem mesecu septembru se bodo pričeli načrtovati in izvajati različni projekti po oddelkih, ki jih strokovni kader načrtuje skupaj z otroki in temeljijo na opazovanju otrokovega razvoja. Vsak mesec potekajo tudi skupne dejavnosti in sodelovanje v različnih projektih in prireditvah (Dnevi kulturne dediščine, Dan odprtih vrat v enoti Deteljica ob 50-letnici delovanja, Mesec požarne varnosti ipd.). Letos je Vrtec Tržič glavni organizator prireditve Gregorjevo. Še naprej se bomo povezovali z okoljem, predvsem z Občino Tržič, osnovnimi šolami, DPU, Tržiškim muzejem, Knjižnico dr. Toneta Pretnarja, zdravstvenim domom, prostovoljnimi gasilskimi društvi, krajevnimi skupnostmi, trgovinami, Policijo ipd. Trgovina Hofer pa nam vsako leto ob prazničnih dneh podari majhno vrečko presenečenja za vse otroke.

Klima v celotni ustanovi je pozitivna. Vsi se trudimo, da nam je lepo, varno, delamo odgovorno, profesionalno in z veliko empatije in topline.

Nadaljevali bomo z investicijami v enoti Palček in vzdrževanjem objektov. Razočarani smo nad izvedbo prezračevalnega sistema v enoti Deteljica, ki kazi izgled prostorov enote. Ugotavljamo pa, da je zrak občutno boljši, zvišala se je kakovost bivanja in upajmo, posledično zdravje otrok in zaposlenih. V tem šolskem letu je bila načrtovana montaža solarnega sistema na enoti Deteljica, opozorili smo na težave z zamakanjem na delu strehe, ki ob energetski sanaciji ni bila obnovljena. Zato smo predlagali, da se pred montažo solarnega sistema najprej uredi nova streha, kar je bilo tudi upoštevano. Na enoti Palček pa je tudi že postavljen solarni sistem.

Želimo si dobrega sodelovanja s starši in zadovoljstva vseh deležnikov.

Predstavnik občine ustanoviteljice Drago Zadnikar je podal nekaj predlogov za izboljšavo in popravek letnega delovnega načrta, ki jih bo posredoval ravnateljici. S tem so se strinjali vsi člani Sveta zavoda Vrtca Tržič.

**Sklep:** Letni delovni načrt Vrtca Tržič za šolsko leto 2024/2025 je bil sprejet.

Ad 5.

Ravnateljica je seznanila prisotne, da je občinski svet Občine Tržič sprejel odločitev o zvišanju cen oskrbnin. Šolsko leto 2023/2024 je vrtec zaključil s 34 oddelki, šolsko leto 2024/2025 pa pričel z 32 oddelki. V skoraj polovici teh oddelkov je število otrok v skladu z zakonskim normativom, torej nezvišanim normativom, kar omogoča boljše pogoje za delo, tako z vidika prostorskih kapacitet kot strokovnega pristopa. Do leta 2028 bo v celoti uveljavljen nov Pravilnik o normativih in minimalnih tehničnih pogojih za prostor in opremo vrtca, ki predvideva večjo notranjo igralno površino na otroka, s posledičnim zmanjševanjem števila otrok v oddelkih, kar v vrtcu želimo zagotavljati postopno. Po novem letu bo uveden nov plačni sistem, v katerem se bodo javnim uslužbencem spremenila uvrstitev v plačne razrede in plačna lestvica, kar bo vplivalo tudi na ceno oskrbnin, prav tako na to vpliva tudi upokojevanje strokovnih delavcev.

Ad 6.

Postavljeno je bilo vprašanje glede financ, ki jih občina ustanoviteljica nameni za investicije. Na temo financ se je razvila diskusija, saj je znesek za potrebe vrtca še vedno zelo nizek. Ravnateljica je obrazložila, da je občina izven tega zneska pokrila vse večje stroške okvar in posledično zamenjav predvsem delovnih pripomočkov v centralni kuhinji (konvektomat, prekucna ponev ipd). res je, da je še kar nekaj večjih potreb (igrišče v enoti Palček, dokončanje ogrevanja v enoti Deteljica ipd.)

Izražena je bila pobuda, da se izboljša obveščanje Sveta zavoda s pomembnejšimi informacijami s strani vodstva vrtca, kar bo upoštevano.

Seja se je zaključila ob 18.50.

Zapisnikar: Predsednik Sveta zavoda Vrtca Tržič

Katarina Vujinović David Špehar